Vyf kinders sterf in Pta-fratsongelukArgieffoto Vyf kinders is die afgelope naweek in Pretoria in ŉ fratsongeluk dood en een is beseer. Lindela Mashigo, woordvoerder van die Tshwane-metro, het Sondag gesê die voorval het Saterdag teen 16:00 in Soshanguve in die noorde van die stad plaasgevind. Mashigo het gesê volgens inligting wat tans tot die metro se beskikking is, het die kinders onder ŉ hoë ligmas in wyk 27 gespeel toe een van die panele losgekom en op hulle geval het. “Dit lyk in hierdie stadium asof iemand met die kabels van die ligmas gepeuter het, vermoedelik in ŉ poging om dit te steel,” het Mashigo gesê. Vier van die kinders, tussen ses en 11 jaar oud, is op die toneel dood. Twee kinders is na ŉ hospitaal geneem, waar een van hulle gesterf het. Die voorval is by die Rietgat-polisie aangemeld en die polisie het ŉ geregtelike doodsondersoek van stapel gestuur. Die voorval is ook by die hoofinspekteur van die departement van arbeid aangemeld om vas te stel of die voorval weens nalatigheid veroorsaak is. Solly Msimanga, Pretoria se burgemeester, het sy innige meegevoel met die kinders se families betuig. Hy het onderneem om Maandag by die kinders se ouers besoek af te lê. “Dit is hartseer dat diewe se vandalisme van elektriese kabels die lewens van onskuldige kinders geëis het,” Msimanga gesê.